
KRETINGOS RAJONO SAVIVALDYBEI NUOSAVYBĖS TEISE PRIKLAUSANČIO ILGALAIKIO MATERIALIOJO TURTO ĮKEITIMO TVARKOS APRAŠAS

I. BENDROSIOS NUOSTATOS

1. Kretingos rajono savivaldybei nuosavybės teise priklausančio ilgalaikio materialiojo turto įkeitimo tvarkos aprašas (toliau – Aprašas) reglamentuoja Kretingos rajono savivaldybei (toliau – Savivaldybė) nuosavybės teise priklausančio ilgalaikio materialiojo turto įkeitimo tvarką ir procedūras.
2. Apraše vartojamos sąvokos atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatyme ir Lietuvos Respublikos civiliniame kodekse vartojamas sąvokas
3. Savivaldybei nuosavybės teise priklausančio turto savininko funkcijas, vadovaudamasi Lietuvos Respublikos įstatymais, įgyvendina Savivaldybės taryba.
4. Savivaldybės ilgalaikis materialusis turtas yra:
4.1. žemė, keliai, miškai, parkai, kultūros paveldo objektai, nuosavybės teise priklausantys Savivaldybei;
4.2. statiniai, patalpos ar jų dalys, kiti nekilnojamieji daiktai, nuosavybės teise priklausantys Savivaldybei;
4.3. kitas pagal finansinę apskaitą reglamentuojančius teisės aktus ilgalaikiam materialiajam turtui priskiriamas turtas.
5. Nematerialusis, finansinis ir materialusis trumpalaikis Savivaldybės turtas negali būti įkeistas.
6. Savivaldybei nuosavybės teise priklausantis ilgalaikis materialusis turtas (toliau – turtas) gali būti įkeistas įstatymų nustatytais atvejais Savivaldybės tarybos sprendimu vadovaujantis šiuo Aprašu.

II. SAVIVALDYBĖS TURTO ĮKEITIMO PROCEDŪRA

7. Savivaldybės kontroliuojami juridiniai asmenys, norėdami įkeisti Savivaldybei nuosavybės teise priklausantį turtą, Savivaldybės administracijai pateikia praėjusių metų ir praėjusio ketvirčio finansines ataskaitas ir prašymą leisti įkeisti Savivaldybės turtą, kuriame nurodo:
7.1. turto rekvizitus (inventorinis numeris, registro numeris, unikalus numeris, adresas, kiti duomenys);
7.2. turto įkeitimo tikslą;
7.3. kuri turto valdytojo įstatuose (nuostatuose) nurodyta veikla bus plečiama (vystoma);
7.4. pagrindimą, kad turto valdytojas neturi kitų galimybių vykdyti suplanuotą investicijų projektą, kuriam yra pritarusi Savivaldybės taryba;
7.5. kredito grąžinimo terminą;
7.6. kitą turto valdytojo nuožiūra svarbią informaciją.
8. Savivaldybės administracija, gavusi Aprašo 7 punkte nurodytus dokumentus, per 30 darbo dienų nuo visų būtinų dokumentų, išvardytų šiame Apraše, gavimo, rengia Savivaldybės tarybos sprendimo projektą dėl turto įkeitimo, kuriame turi būti nurodyta: 
8.1. turto rekvizitai (inventorinis numeris, registro numeris, unikalus numeris, adresas, kiti duomenys);
8.2. asmuo, pasirašantis įkeičiamo turto draudimo sutartį (-is) (nekilnojamojo turto įkeitimo atveju);
8.3. asmuo, pasirašantis turto hipotekos lakštą (įkeitimo sutartį);
8.4. asmuo, pasirašantis Savivaldybės turto įkeitimo sutartį.
9. Savivaldybės tarybai pritarus pateiktam sprendimo projektui, Savivaldybės turto valdytojas Lietuvos Respublikos viešųjų pirkimų įstatymo nustatyta tvarka ir būdais pasirenka kredito įstaigą. Vadovaujantis šio aprašo 8.2–8.4 punktais, pasirašoma kredito sutartis, įkeičiamo ilgalaikio materialiojo turto draudimo sutartis ir hipotekos lakštas (įkeitimo sutartis).
10. Visos išlaidos (turto įvertinimas (-ai), draudimas (-ai) ir kitos išlaidos), susijusios su turto įkeitimu, finansuojamos iš turto valdytojo lėšų.
11. Subjektas privalo kas tris mėnesius, terminą pradedant skaičiuoti nuo hipotekos lakšto (įkeitimo sutarties) pasirašymo, teikti Savivaldybės administracijai ataskaitą apie prievolės, kurios vykdymui užtikrinti įkeičiamas Savivaldybės turtas, vykdymo eigą.

III. BAIGIAMOSIOS NUOSTATOS

12. Šis Aprašas gali būti keičiamas, papildomas ir pripažįstamas netekusiu galios Savivaldybės tarybos sprendimu.

